Superrugby: Lions wys (weer) hoe dit gedoen moet wordMarnus Schoeman het weer van die bank sy ding kom doen en Marvin Orie het vanjaar in ŉ puik slot ontwikkel. (Foto: GB Jordaan) Dit word al drie jaar oor en oor gesê, en raak sekerlik afgesaag soos ŉ langspeelplaat wat vasgehaak het, maar om ŉ Nieu-Seelandse rugbyspan te klop, moet jy hulle met hul eie spelpatroon troef. En dít is om soos die Lions te speel, om die basiese vaardighede reg uit te voer en om meer drieë as hulle te druk. Die Lions het nou die derde jaar na mekaar tot die halfeindstryd deurgedring en vir die derde opeenvolgende seisoen wag ŉ moontlike eindstryd. Kan die Stormers dit sê? Nee! En die Sharks? Nee. En die Bulls? Nee! Dit volg nadat die Lions Saterdag op Ellispark met 40-23 oor die Jaguares gespoel het om aanstaande Saterdag, weer op Ellispark, in die halfeindronde teen die Waratahs te speel, wat die Highlanders met 30-23 in Sydney geklop het. In die ander halfeindstryd speel die 2017-kampioen, die Crusaders, teen die Hurricanes. Die Crusaders het die Sharks in Christchurch met 40-10 ore aangesit in ŉ wedstryd waarin daar opnuut gewys is hoe jy nié ŉ Nieu-Seelandse kan klop nie. Wanneer jou voorspelers nie oorheers nie en jy dit nie regkry om die teenstanders te boelie nie, kan jy maar daarvan vergeet om welslae te behaal. Wanneer jy nie jou agterspelers reg benut nie, wanneer jy jou kanse verspeel, belangrike duikslae mis, die bal skeef in ŉ lynstaan gooi, strafskoppe in skrums afstaan en takties swak skop, kan jy maar daarvan vergeet om welslae te behaal. En dis waaraan die Sharks skuldig was. Die Crusaders speel tuis teen die Hurricanes, wat die Chiefs Vrydag in Wellington met 32-31 geklop het. Geoordeel op dié seisoen se vertonings, op momentum, op ervaring om druk te hanteer en op vaardighede, behoort die Crusaders te seëvier. Die Lions, wat die Waratahs behoort te klop, moet dan na Christchurch reis om die Crusaders te pak. Hopelik sal die Lions se vertonings ŉ rigtingwyser vir die Springbokafrigter, Rassie Erasmus, wees. Ja, die Bokke het baie goed in die eerste twee toetse teen Engeland gevaar, juis omdat húlle dieselfde patroon as die Bokke volg. Maar teen Nieu-Seeland? Aikôna!